CELEX: 32016R2135
Language: el
Date: 2016-11-23 00:00:00
Title: Κανονισμός (ΕΕ) 2016/2135 του Ευρωπαϊκού Κοινοβουλίου και του Συμβουλίου, της 23ης Νοεμβρίου 2016, για την τροποποίηση του κανονισμού (ΕΕ) αριθ. 1303/2013 όσον αφορά ορισμένες διατάξεις σχετικά με τη χρηματοοικονομική διαχείριση για ορισμένα κράτη μέλη που αντιμετωπίζουν ή απειλούνται από σοβαρές δυσκολίες όσον αφορά τη χρηματοοικονομική τους σταθερότητα

13.12.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 338/34
            
         ΚΑΝΟΝΙΣΜΌΣ (ΕΕ) 2016/2135 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 23ης Νοεμβρίου 2016
   για την τροποποίηση του κανονισμού (ΕΕ) αριθ. 1303/2013 όσον αφορά ορισμένες διατάξεις σχετικά με τη χρηματοοικονομική διαχείριση για ορισμένα κράτη μέλη που αντιμετωπίζουν ή απειλούνται από σοβαρές δυσκολίες όσον αφορά τη χρηματοοικονομική τους σταθερότητα
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 177,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Αφού ζήτησαν τη γνώμη της Επιτροπής των Περιφερειών,
   Αποφασίζοντας σύμφωνα με τη συνήθη νομοθετική διαδικασία (2),
   Εκτιμώντας τα ακόλουθα:
   
               (1)
            
            
               Το άρθρο 24 παράγραφος 3 του κανονισμού (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου (3) προβλέπει ότι η Επιτροπή θα εξετάσει την αύξηση των ενδιάμεσων πληρωμών από τα ευρωπαϊκά διαρθρωτικά και επενδυτικά ταμεία κατά ποσό που αντιστοιχεί σε 10 ποσοστιαίες μονάδες πάνω από το πραγματικό ποσοστό συγχρηματοδότησης για κάθε προτεραιότητα/μέτρο για τα κράτη μέλη που έχουν υπαχθεί σε προγράμματα προσαρμογής μετά την 21η Δεκεμβρίου 2013 και έχουν ζητήσει να επωφεληθούν από την αύξηση που προβλέπεται στο άρθρο 24 παράγραφος 3 μέχρι την 30ή Ιουνίου 2016 και να υποβάλει στο Ευρωπαϊκό Κοινοβούλιο και στο Συμβούλιο έκθεση σχετικά με την αξιολόγησή της και, εφόσον απαιτείται, νομοθετική πρόταση πριν την 30ή Ιουνίου 2016. Η Επιτροπή υπέβαλε την εν λόγω έκθεση στο Ευρωπαϊκό Κοινοβούλιο και στο Συμβούλιο στις 27 Ιουνίου 2016.
            
         
               (2)
            
            
               Πέντε κράτη μέλη είναι επιλέξιμα για αύξηση της ενίσχυσης στο πλαίσιο του άρθρου 24 του κανονισμού (ΕΕ) αριθ. 1303/2013, συγκεκριμένα η Ρουμανία, η Ιρλανδία, η Πορτογαλία, η Κύπρος και η Ελλάδα. Η Ρουμανία, η Ιρλανδία, η Πορτογαλία και η Κύπρος ολοκλήρωσαν τα αντίστοιχα προγράμματα οικονομικής προσαρμογής Μόνο η Ελλάδα εξακολουθεί να βρίσκεται στο πλαίσιο προγράμματος προσαρμογής και επωφελείται από την παροχή σχετικής χρηματοδοτικής βοήθειας μέχρι το τρίτο τρίμηνο του 2018. Δεδομένου ότι η Ελλάδα εξακολουθεί να αντιμετωπίζει σοβαρές δυσκολίες αναφορικά με τη χρηματοοικονομική της σταθερότητα, η διάρκεια της εφαρμογής αύξησης στις πληρωμές για κράτη μέλη με προσωρινές δημοσιονομικές δυσκολίες θα πρέπει να παραταθεί.
            
         
               (3)
            
            
               Ωστόσο, η δυνατότητα αυξημένων πληρωμών θα πρέπει να λήγει στις 30 Ιουνίου του έτους που έπεται του ημερολογιακού έτους κατά το οποίο ένα κράτος μέλος παύει να λαμβάνει χρηματοδοτική συνδρομή στο πλαίσιο κάποιου προγράμματος προσαρμογής.
            
         
               (4)
            
            
               Το άρθρο 120 παράγραφος 3 του κανονισμού (ΕΕ) αριθ. 1303/2013 απαιτεί από την Επιτροπή να προβεί σε επανεξέταση για να αξιολογήσει κατά πόσο δικαιολογείται η διατήρηση ενός ανώτατου ποσοστού συγχρηματοδότησης ύψους 85 % για κάθε άξονα προτεραιότητας αναφορικά με όλα τα επιχειρησιακά προγράμματα που υποστηρίζονται από το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ευρωπαϊκό Κοινωνικό Ταμείο (ΕΚΤ) στην Κύπρο μετά τις 30 Ιουνίου 2017 και να προβεί, εφόσον απαιτείται, σε νομοθετική πρόταση πριν από τις 30 Ιουνίου 2016.
            
         
               (5)
            
            
               Η Κύπρος πέτυχε την έξοδο από το πρόγραμμα προσαρμογής τον Μάρτιο του 2016. Ωστόσο, η οικονομική κατάσταση της Κύπρου είναι ακόμη εύθραυστη, όπως προκύπτει από τον χαμηλό ρυθμό ανάπτυξης, τη μείωση των επενδύσεων, την υψηλή ανεργία και τον υπό πίεση χρηματοπιστωτικό τομέα. Για να μειωθεί η πίεση που ασκείται στους εθνικούς προϋπολογισμούς και να επιταχυνθούν οι ιδιαίτερα αναγκαίες επενδύσεις, το ποσοστό συγχρηματοδότησης 85 % για όλα τα επιχειρησιακά προγράμματα που υποστηρίζονται από το ΕΤΠΑ και το ΕΚΤ στην Κύπρο θα πρέπει επομένως να παραταθεί μέχρι το κλείσιμο του προγράμματος.
            
         
               (6)
            
            
               Για να καταστεί δυνατή η άμεση εφαρμογή των μέτρων που προβλέπονται στον παρόντα κανονισμό, ο παρών κανονισμός θα πρέπει να αρχίσει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Ο κανονισμός (ΕΕ) αριθ. 1303/2013 τροποποιείται ως εξής:
   
               1)
            
            
               Το άρθρο 24 αντικαθίσταται από το ακόλουθο κείμενο:
               «Άρθρο 24
               Αύξηση στις πληρωμές για κράτος μέλος με προσωρινές δημοσιονομικές δυσκολίες
               1.   Κατόπιν αιτήσεως ενός κράτους μέλους, τα ποσά των ενδιάμεσων πληρωμών και οι πληρωμές του τελικού υπολοίπου μπορούν να αυξηθούν κατά 10 ποσοστιαίες μονάδες άνω του ποσοστού συγχρηματοδότησης που εφαρμόζεται σε κάθε προτεραιότητα για το ΕΤΠΑ, το ΕΚΤ και το Ταμείο Συνοχής ή για κάθε μέτρο για το ΕΓΤΑΑ και το ΕΤΘΑ.
               Εάν ένα κράτος μέλος πληροί μία από τις ακόλουθες προϋποθέσεις μετά την 21η Δεκεμβρίου 2013, το αυξημένο ποσοστό, που δεν δύναται να υπερβαίνει το 100 %, εφαρμόζεται στις αιτήσεις πληρωμών του εν λόγω κράτους μέλους που έχουν υποβληθεί για την περίοδο έως τις 30 Ιουνίου 2016:
               
                           α)
                        
                        
                           εάν το οικείο κράτος μέλος λαμβάνει δάνειο από την Ένωση βάσει του κανονισμού (ΕΕ) αριθ. 407/2010·
                        
                     
                           β)
                        
                        
                           εάν το εν λόγω κράτος μέλος λαμβάνει μεσοπρόθεσμη οικονομική υποστήριξη σύμφωνα με τον κανονισμό (ΕΚ) αριθ. 332/2002 υπό την προϋπόθεση της εφαρμογής του προγράμματος μακροοικονομικής προσαρμογής·
                        
                     
                           γ)
                        
                        
                           εάν διατίθεται οικονομική ενίσχυση στο ενδιαφερόμενο κράτος μέλος, υπό την προϋπόθεση της εφαρμογής του προγράμματος μακροοικονομικής προσαρμογής, όπως ορίζεται στον κανονισμό (ΕΕ) αριθ. 472/2013.
                        
                     Εάν ένα κράτος μέλος πληροί έναν από τους όρους που προβλέπονται στο δεύτερο εδάφιο μετά τις 30 Ιουνίου 2016, το αυξημένο ποσοστό εφαρμόζεται στις αιτήσεις πληρωμών για την περίοδο έως τις 30 Ιουνίου του έτους που έπεται του ημερολογιακού έτους κατά το οποίο η σχετική χρηματοδοτική βοήθεια περατώνεται.
               Η παράγραφος αυτή δεν εφαρμόζεται στα προγράμματα βάσει του κανονισμού της ΕΕΣ.
               2.   Κατά παρέκκλιση από την παράγραφο 1, η υποστήριξη της Ένωσης μέσω ενδιάμεσων πληρωμών και πληρωμών του τελικού υπολοίπου δεν είναι μεγαλύτερη από:
               
                           α)
                        
                        
                           τη δημόσια δαπάνη· ή
                        
                     
                           β)
                        
                        
                           το ανώτατο ποσό της υποστήριξης από τα ΕΔΕΤ για κάθε άξονα προτεραιότητας για το ΕΤΠΑ, το ΕΚΤ και το Ταμείο Συνοχής ή για κάθε μέτρο του ΕΓΤΑΑ και του ΕΤΘΑ, όπως ορίζεται στην απόφαση της Επιτροπής για την έγκριση του προγράμματος,
                        
                     αναλόγως του ποιο ποσό είναι μικρότερο.».
            
         
               2)
            
            
               Στο άρθρο 120 παράγραφος 3, το δεύτερο εδάφιο αντικαθίσταται από το ακόλουθο κείμενο:
               «Για την περίοδο από την 1η Ιανουαρίου 2014 έως το κλείσιμο του προγράμματος, το ποσοστό συγχρηματοδότησης στο επίπεδο κάθε άξονα προτεραιότητας όλων των επιχειρησιακών προγραμμάτων στην Κύπρο δεν υπερβαίνει το 85 %.».
            
         Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 23 Νοεμβρίου 2016.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Ο Πρόεδρος
         
         I. KORČOK
      
   
   
      (1)  Γνώμη της 21ης Σεπτεμβρίου 2016 (δεν έχει δημοσιευθεί ακόμα στην Επίσημη Εφημερίδα).
   
      (2)  Θέση του Ευρωπαϊκού Κοινοβουλίου της 25ης Οκτωβρίου 2016 (δεν έχει δημοσιευθεί ακόμα στην Επίσημη Εφημερίδα) και απόφαση του Συμβουλίου της 14ης Νοεμβρίου 2016.
   
      (3)  Κανονισμός (ΕΕ) αριθ. 1303/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, περί καθορισμού κοινών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής, το Ευρωπαϊκό Γεωργικό Ταμείο Αγροτικής Ανάπτυξης και το Ευρωπαϊκό Ταμείο Θάλασσας και Αλιείας και περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο, το Ταμείο Συνοχής και το Ευρωπαϊκό Ταμείο Θάλασσας και Αλιείας και για την κατάργηση του κανονισμού (ΕΚ) αριθ. 1083/2006 (ΕΕ L 347 της 20.12.2013, σ. 320).